ब्लॉकचेन एक नई किस्म की तकनीक है, जो बैंकिंग सिस्टम में क्रांति ला सकती है। इसे परंपरागत बैंकिंग व्यवस्था का विकल्प माना जा रहा है। क्योंकि आजकल बैंकिंग बड़ी असुरक्षित हो गई है। आए दिन स्पैम, हैकिंग की घटनाएं हो रही हैं। इससे आरबीआइ जैसे संस्थानों के सामने चुनौती है कि उनका डाटा कहीं हैक न हो जाए। इस मामले में ब्लॉकचेन बहुत ज्यादा सुरक्षित माना जाता है। इसकी डिमांड कई कारणों से है। पहली बात तो यह है कि इसके अंदर जो सुरक्षा है, वही मुख्य है। ब्लॉकचेन में जो डाटा जाता है, वह पूरी तरह सुरक्षित होता है, उसे हैक नहीं किया जा सकता। सबसे अच्छी बात है कि यह तकनीक सिर्फ बैंकिंग में ही नहीं, कई अन्य क्षेत्रों में भी इस्तेमाल की जा सकती है। मिसाल के तौर पर ई-गवर्नेंस, शिक्षा आदि के क्षेत्र में। ऐसे में जो लोग इस सिस्टम को समझ सकते हैं और इसमें प्लेटफॉर्म डेवलप कर सकें, उनकी बहुत जरूरत है। युवाओं के लिए यह बहुत बड़ा अवसर है, जहां अभी कोई कॉम्पिटिशन नहीं है। अभी सबसे ज्यादा अवसर उन बैंकिंग संस्थानों में है, जो अपने सिस्टम को ज्यादा सिक्योर बनाने की सोच रहे हैं। इसके अलावा, इंफोसिस, आइटीसी, टीसीएस, महिंद्रा, सत्यम, माइक्रोसॉफ्ट, आइबीएम जैसी कंपनियों में मौके हैं, जो इस सिस्टम पर लगातार काम कर रही हैं। फिलहाल, यह क्षेत्र प्रोग्रामिंग बैकग्राउंड वालों के लिए ज्यादा उपयुक्त है, पर आगे और लोगों को भी अवसर मिलेगा।